แบบนี้ก็ “เจริญ”
*ก่อนอื่นต้องแจงให้เพื่อนพ้องสมาชิก “ข่าวหุ้น” ได้รับทราบก่อนใครเพื่อนก่อนเลยว่า โลกของการลงทุนไม่มีอะไรแน่นอน จึงอย่าคาดหวังกับในบางสิ่งมากเกินไป เพราะตามข้อมูลที่มีการจดบันทึกไว้เป็นลายลักษณ์อักษร มักไม่เป็นเหมือนกับที่คาดการณ์ไว้สักเท่าไหร่! ส่งผลให้กลุ่มนักเล่นเกิดอาการชอกช้ำระกำใจมานักต่อนัก เดี๊ยนถึงชอบออกโรงเตือนแบบแรงๆ เป็นประจำไงหละค่ะ
18 เม.ย. 2560

เจาะกระดานหุ้น : โมนิก้าและทีมงาน
 
*ก่อนอื่นต้องแจงให้เพื่อนพ้องสมาชิก “ข่าวหุ้น” ได้รับทราบก่อนใครเพื่อนก่อนเลยว่า โลกของการลงทุนไม่มีอะไรแน่นอน จึงอย่าคาดหวังกับในบางสิ่งมากเกินไป เพราะตามข้อมูลที่มีการจดบันทึกไว้เป็นลายลักษณ์อักษร มักไม่เป็นเหมือนกับที่คาดการณ์ไว้สักเท่าไหร่! ส่งผลให้กลุ่มนักเล่นเกิดอาการชอกช้ำระกำใจมานักต่อนัก เดี๊ยนถึงชอบออกโรงเตือนแบบแรงๆ เป็นประจำไงหละค่ะ
*เนื่องจากทุกวันนี้มีแต่พวก “ใจกล้า หน้าด้าน” ยั้วเยี้ยเต็มตลาดหุ้นไปหมด คิดอยากจะได้อะไร ก็คิดแผนอุบาทว์ขึ้นมาใช้ คนที่อ่านเกมไม่ทันอาจรู้สึกเฉยๆ กับพฤติกรรมอันน่ารังเกียจ ส่วนคนที่เห็นไส้เห็นพุงกันมาระยะหนึ่ง ย่อมรับไม่ได้กับวิธีสกปรก ซึ่งเป็นการอาศัยช่องโหว่ของกฎระเบียบเพื่อสร้างความได้เปรียบ “โมนิก้า” ถึงรู้สึกแปลกใจที่หน่วยงานอย่าง ตลท. กับ กลต. ไม่เทคแอ๊คชั่นอะไรออกมาเลยเจ้าค่ะ
*ประเด็นตรงนี้ทำให้กูรูหลายท่านแสดงความคิดเห็นกับ “โมนิก้า” เป็นการส่วนตัวอย่างดุเดือดเผ็ดมันในช่วงวันหยุดสงกรานต์ เพราะพฤติกรรมที่แสดงออกมาฟ้องว่า หน่วยงานที่คอยกำกับดูแลตลาดทุนเกรงใจใครบางคนอยู่ จึงไม่กล้าเป็นปากเป็นเสียงแทนแมงเม่า..เผอิญอีเมี้ยนปากมากอย่างอีชั้นไม่มีความจำเป็นต้องเห็นหัวหงอกใครทั้งสิ้น วันนี้ถึงต้องเดินหน้าแฉแบบสุดซอยกันไปเลยนะคะ
*เรื่องของเรื่องมีอยู่ว่า กองทุนอสังหาริมทรัพย์เจ้าปัญหา 3 กองอย่างเช่น TRIF THIF และ TCIF เข้ามาในตลาดหุ้นด้วยความจำเป็นบางประการ และหนึ่งในตัวแปรสำคัญก็มาจากความปรารถนาอันแรงกล้าของ เสี่ยเจริญ ในการเข้าไปเทคโอเว่อร์ บ.เฟรเซอร์ แอนด์ นีฟ (F&amp;N) ด้วยการทุ่มเงินสูงถึง 2 แสนล้านบาท (5 ปีที่ผ่านมา) จึงต้องเร่งแปลงสินทรัพย์เป็นทุนอย่างเร่งด่วนไงหละค่ะ
*หวยเลยมาออกที่กระบวนการนำสินทรัพย์ประเภทต่างๆ มามัดขายเป็นกองทุนอสังหาริมทรัพย์ ซึ่งทำให้เจ้าสัวมีเงินไปสานฝันของตัวเองเป็นกระบุงโกย และความสำเร็จดังกล่าวก็คงมาจากชายที่มีอักษรย่อว่า เฮีย ส. ซึ่งเป็นผู้บริหารของ บลจ.กรุงไทย คนก่อนหน้า น้อง ช. จะเข้ามารับตำแหน่งในปัจจุบัน “โมนิก้า” ถึงอยากให้แฟนคลับลองไปค้นหาประเด็นดังกล่าวด้วยตนเอง เพื่อร้อยเรียงเรื่องดังกล่าวให้มีความสมบูรณ์มากยิ่งขึ้นพะยะค่ะ
*หากเป็นเรื่องที่ลำบากต่อการดำรงชีวิต “โมนิก้า” ขอเล่าให้ฟังเองเลยดีกว่า โดยประเด็นดังกล่าวต้องย้อนกลับไปสมัยที่ เฮีย ส. เป็นมือเป็นไม้ให้กับเจ้าสัว พร้อมกับเป็นคนดันกองทุนเข้ามาในตลาดหุ้น ก่อนจะส่งผ่านทุกอย่างให้กับเด็กส่งสารอย่าง น้อง ช. ซึ่งทำให้คุณน้องเกิดอาการน้ำท่วมปาก พูดอะไรมากกว่าที่เป็นอยู่ไม่ได้ เดี๋ยวจะโดนข้อหาทำตัวออปไซด์นะจะบอกให้
*ที่สำคัญคือคุณ น้อง ช. รู้เรื่องดังกล่าวมาระยะหนึ่งแล้ว เพราะเมื่ออ่านเปเปอร์คำชี้แจงเมื่อวันที่ 11 เม.ย. 60 จะเห็นคำทักท้วงของ บลจ.กรุงไทย ปรากฏให้เห็นว่า ในวันที่ 28 ก.พ. ได้มีจดหมายตอบกลับไปยังผู้ทำคำเสนอซื้อไปว่า มติของกรรมการกองทุนรวมไม่เห็นด้วยกับการขายสินทรัพย์ของกองทุนราคาถูกให้กับเจ้าสัว แต่เพิ่งปรากฎเป็นข่าวไม่กี่วันที่ผ่านมาแบบนี้..เดี๊ยนบอกได้ทันทีว่า เจ้าสัวไม่ได้มาเล่นๆ นะคะ
*อีกหนึ่งรายที่ไม่ได้มาเล่นๆ คงหนีไม่พ้นพวกลุ่มทุนญี่ปุ่น ซึ่งทยอยออกโรงสร้างภาพทีละรายสองราย แต่ดูเหมือนคำแก้ตัวแต่ละอย่างที่หลุดออกมาบนโซเชียลมีเดียจะไม่ช่วยให้อะไรดีขึ้นนัก เพราะพูดกันคนละเรื่องกับที่สังคมอยากรู้ความจริงจากแก๊งปล่อยเงินกู้ก๊วนนี้ “โมนิก้า” ถึงรู้สึกเวทนากับพวกสมองกลวงที่ยังหลงเชื่อว่า GL ยังเป็นหุ้นอนาคตที่ทุกคนต้องมีติดพอร์ต..อิอิอิ
*เนื่องจากมันเห็นกันอยู่แล้วว่า กระบวนการที่ J Trust ใช้สร้างสตอรี่ที่ญี่ปุ่น มันเป็นสตอรี่เดียวกันกับที่ไทย เพราะพี่ท่านใช้เรื่องหุ้นกู้แปลงสภาพเป็นตัวเดินเรื่องหลัก และเมื่อการแปลงสภาพหุ้นกู้มีปัญหาขึ้นมาแบบกะทันหัน ย่อมทำให้คนที่แปลงสภาพหุ้นกู้ได้รับผลกระทบอย่างมีนัยสำคัญ “โมนิก้า” ถึงไม่แปลกใจที่เห็นพวกไอ้ยุ่นดิ้นพราดๆ เหมือนไส้เดือนถูกน้ำร้อนลวกไงหละค่ะ
*ประกอบกับวานนี้คนในวงตลาดหุ้นเห็นคลิปวีดิโอของนายใหญ่ของกลุ่ม J Trust ออกมาพล่ามเรื่อง นสพ.ข่าวหุ้น ของประเทศไทยบิดเบือนข้อเท็จจริง ทำให้ราคาหุ้นของ GL ได้รับผลกระทบอย่างหนักหน่วง ซึ่งทำให้หุ้นกู้แปลงสภาพจำนวน 130 ล้านเหรียญสหรัฐ ซึ่งมีราคาแปลงสภาพที่ 40 บาท ต้องถูกบันทึกขาดทุนทางบัญชีขึ้นมาในทันที เพราะราคาหุ้นในกระดานอยู่แค่ 23 บาท มันก็ถูกต้องตามหลักการนี่หน่า!
*งานนี้หากคิดว่า ไม่ได้รับความเป็นธรรมจากการเสนอข่าว “โมนิก้า” ขอแนะนำให้ขี่ม้าสามศอกไปฟ้อง ตลท. กับ กลต. ดูซิหน่วยงานดังกล่าวเขาจะพูดว่าอย่างไร? หรือต้องการให้ดีขึ้นไปกว่าเดิมกรุณารีบวิ่งแจ้นไปตั้งแต่เช้านี้เลยก็ได้ เพราะพวกที่ชอบเห่าหอนไปเรื่อยเปื่อย มันก็ชอบเห่าหอนแบบไม่มีหยุดหย่อน เดี๊ยนเจอหน้าจะขอตบปากให้หายปากเปราะสักหน่อย…อิอิอิ
*สรุปสุดท้ายคือ วันนี้ตลาดหุ้นมีเรื่องวุ่นวายไม่เลิกก็เพราะมีผู้บริหารทำตัวน่าเกลียด ขัดหลักธรรมาภิบาลกันตลอดเวลาอย่างนี้แหล่ะ..ขืนตลาดหุ้นไทยยังเป็นแบบนี้ก็ “เจริญ” แล้วหละพ่อคุณ!